KIRJALLINEN KYSYMYS E-0850/00 esittäjä(t): Bart Staes (Verts/ALE) komissiolle. Liikennemerkkien ja enimmäisnopeuksien yhdenmukaistaminen.



Virallinen lehti nro 053 E , 20/02/2001 s. 0031 - 0032



KIRJALLINEN KYSYMYS E-0850/00 esittäjä(t): Bart Staes (Verts/ALE) komissiolle (21. maaliskuuta 2000) Aihe: Liikennemerkkien ja enimmäisnopeuksien yhdenmukaistaminen Euroopan parlamentti on aikaisemmin jo useasti kysynyt, missä vaiheessa on liikennemerkkien yhdenmukaistaminen Euroopan laajuisiin verkkoihin kuuluvassa tieverkostossa. Tällainen yhdenmukaistaminen, kuten vuosien 19952000 toimintaohjelmassa ehdotetaan, vaikuttaa liikenneturvallisuuteen Euroopassa. Viitoituksessa muille teille ja enimmäisnopeuksissa komissio pitäytyy todennäköisesti mahdollisimman tarkasti läheisyysperiaatteessa. Tällä tavoin EU:n jäsenvaltiot ja liittovaltiot voivat laatia liikenneturvallisuuspolitiikkaa niin, että paikallisolosuhteet otetaan huomioon. 1. Mitkä liikenneinfrastruktuurista vastaavan komitean moottoritietyöryhmän Start-raportissa viitoituksen mallisäännöstöstä (Model Signing Code) tehdyt ehdotukset on jo toteutettu? 2. Mitä liikenneinfrastruktuurista vastaavan komitean moottoritietyöryhmän Start-raportissa viitoituksen mallisäännöstöstä (Model Signing Code) tehtyjä ehdotuksia ei ole vielä toteutettu? 3. Missä määräajassa Start-raportissa viitoituksen mallisäännöstöstä (Model Signing Code) ehdotetut toimenpiteet, joita ei vielä ole toteutettu, aiotaan toteuttaa? 4. Aikooko komissio ryhtyä lisätoimenpiteisiin Euroopan laajuisten verkkojen tieverkoston liikennemerkkien yhdenmukaistamiseksi? Jos näin on, mistä ehdotuksista on kyse? Jos näin ei ole, miksi komissio ei aio ryhtyä lisätoimenpiteisiin? 5. Aikooko komissio ryhtyä toimenpiteisiin enimmäisnopeuksien yhdenmukaistamiseksi Euroopan laajuisten verkkojen tieverkostossa? Jos näin on, mistä ehdotuksista on kyse? Jos näin ei ole, miksi komissio hylkää ajatuksen mahdollisesta enimmäisnopeuksien yhdenmukaistamisesta Euroopan laajuisten verkkojen tieverkostossa? 6. Aikooko komissio ryhtyä toimenpiteisiin enimmäisnopeuksien yhdenmukaistamiseksi muilla teillä? Jos näin on, mistä ehdotuksista on kyse? Jos näin ei ole, miksi komissio hylkää ajatuksen mahdollisesta enimmäisnopeuksien yhdenmukaistamisesta muilla teillä? Loyola de Palacion komission puolesta antama vastaus (25. toukokuuta 2000) Komission aloitteesta kokoontunut Start-toimintaryhmä sai 1994 päätökseen työn, jonka tavoitteena oli määritellä toimenpiteet Euroopan laajuisen liikenneverkon (TEN) riittävän yhteentoimivuus- ja palvelutason saavuttamiseksi. Tässä yhteydessä ryhmä antoi liikennemerkkien yhdenmukaistamista koskevia suosituksia. Neuvostossa Ranskan puheenjohtajakaudella vuoden 1995 alkupuoliskolla pidetyt neuvottelut osoittivat, että neuvosto ei pidä ensisijaisen tärkeänä kyseisiä ehdotuksia eikä muitakaan vastaavia tai täydentäviä liikennemerkkien yhdenmukaistamista koskevia toimenpiteitä. Komissio aikoo kuitenkin tarkastella asiaa uudestaan valmistellessaan kertomusta Euroopan laajuisen liikenneverkon (T-TEN) suuntaviivojen tarkistamisesta. Kertomus toimitetaan parlamentille ja neuvostolle tämän kesän aikana. Komissio antoi 1988 ehdotuksen direktiivistä(1) raskaiden hyötyajoneuvojen enimmäisnopeuden yhdenmukaistamiseksi Euroopassa. Ehdotusta ei hyväksytty, koska jäsenvaltioiden oli mahdotonta päästä yksimielisyyteen yhdenmukaistettavista raja-arvoista ja niiden teiden luokittelusta, joilla yleisrajoituksia sovelletaan. Jotkut jäsenvaltiot vetosivat myös toissijaisuusperiaatteeseen. Helmikuun 10. päivänä 1992 annettiin neuvoston direktiivi 92/6/ETY tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä(2). Direktiivi koskee 12 tonnia painavampia raskaita tavarankuljetusajoneuvoja ja 10 tonnia painavampia linja-autoja, ja se tarjoaa vaihtoehtoisen ratkaisun ottaa käytäntöön raskaiden tavarankuljetusajoneuvojen yhdenmukaiset nopeusrajoitukset Euroopassa. Tieturvallisuudesta 17. maaliskuuta 2000 annetussa tiedonannossa(3) komissio ilmoitti pitävänsä tärkeänä direktiivin laajentamista koskemaan kevyitä hyötyajoneuvoja. Tämän vuoksi komissio aikoo voimassaolevien menettelyjen mukaisesti peruuttaa aikaisemman ehdotuksen nopeusrajoitusten yhdenmukaistamisesta. Komissio ei aio lähiaikoina tehdä aiheesta uutta ehdotusta. (1) EYVL C 33, 9.2.1989. (2) EYVL L 57, 2.3.1992. (3) KOM(2000) 125 lopullinen.